钦定古今图书集成/明伦汇编/官常典/第733卷 > 黄翊
## 钦定古今图书集成/明伦汇编/官常典/第733卷 > 黄翊

按南昌郡乘翊，字孟翔，新建人。通《春秋》，工属文。元末
罢进士，遂弃举业，受大府辟为庐陵郡掾。翊性刚劲，
不可回挠，事碍于法，辄抱案历阶而升，摘其语与上
官议，反复相钩连。上官怒斥之，屹立不少动，已而卒
如翊言。安城土豪暴甚，州县畏之，一旦杀人，上下相
目，莫敢逮。同列憎翊木强嗾使行，豪树栅自固。翊命
㧞去，抵其门，恶少年数十执刃哗而出。翊叱曰：“汝欲
反耶？”少年曰：“反则不反，但汝足稍前，即刳汝肠矣。”翊
曰：“汝主自杀人，何与尔事！顾乃同灭族耶？”少年色动，
翊挺身呼而入，曰：“汝即杀我。”少年皆投刃走。翊坐堂
上索豪，豪知其事，急出见求解，且诱以重赂。翊佯诺
之，与俱来，置诸法。人见翊，咸戟手曰：“此健吏，不可犯
也。”至正壬辰，大盗起蕲、黄，将及郡，郡二千石与官皆
散走，翊独止孔子庙堂。盗获之，知为府掾，强之仕，使
行官书，翊骂曰：“死狗奴！我死即死，其能官于贼耶？”盗
怒，缚于树。历一日，意其自悔，抽刀砺颈曰：“从则禄，不
从则血涴吾刃矣。”翊大骂甚于初，贼砍首而去。宋学
士景濂为作《吊忠文》。